ORDE do 7 de febreiro de 2008 pola que se clasifica como mixta a Fundación Ágora de Galicia.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 15/02/2008

Visto o expediente de clasificación da Fundación Ágora de Galicia, con domicilio en Santiago de Compostela (A Coruña).
Supostos de feito.
1. Higinio Meijide Gómez, na súa condición de xerente da fundación, formulou solicitude de clasificación para os efectos da súa inscrición no Rexistro de Fundacións de Interese Galego.
2. A fundación foi constituída en escritura pública outorgada en Santiago de Compostela, o día 16 de outubro de 2007, ante o notario Héctor Ramiro Pardo García, co número de protocolo 3.003, por Alberto Núñez Feijoo, Alfonso Rueda Valenzuela e Diego Calvo Pouso que interveñen no seu propio nome e dereito.
3. Segundo consta no artigo seis dos seus estatutos, a fundación ten por obxecto o desenvolvemento, protección e fomento de toda clase de estudos e investigacións sobre temas sociais, en especial os relacionados coa formación nos valores democráticos recollidos na Constitución española de 1978, no liberalismo, no humanismo, e de xeito moi singular todo a que en tales materias faga relación a Galicia, ao seu desenvolvemento, ao seu autogoberno e á súa proxección exterior, tanto nacional como internacional.
4. O padroado da fundación estará integrado por Alberto Núñez Feijoo como presidente, Alfonso Rueda Valenzuela como secretario, e por Diego Calvo Pouso como vogal.
5. A comisión integrada polos secretarios xerais de todas as consellerías eleva ao conselleiro de Presidencia, Administracións Públicas e Xustiza proposta de clasificación como mixta da Fundación Ágora de Galicia, dado o seu obxecto e finalidade, polo que, véndose cumpridos os requisitos exixidos na Lei 12/2006, do 1 de decembro, de fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como mixta e a súa adscrición á Consellería de Presidencia, Administracións Públicas e Xustiza.
Fundamentos de dereito.
1. O artigo 34 da Constitución española recoñece o dereito da fundación para fins de interese xeral de acordo coa lei, e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, correspóndelle a esta consellería a clasificación da fundación e a adscrición á consellería correspondente, que exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día 4 de febreiro de 2008.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 12/2006, do 1 de decembro, de fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar como mixta a Fundación Ágora de Galicia, adscribíndoa á Consellería de Presidencia, Administracións Públicas e Xustiza, que exercerá plenamente o protectorado sobre ela.
Santiago de Compostela, 7 de febreiro de 2008.
José Luis Méndez Romeu
Conselleiro de Presidencia, Administracións Públicas e Xustiza